客有言泰山者因思青城舊遊有作
作者：陸游
朝代：宋

paragraphs: 我登青城山，雲雨顧在下。
月色縞巖谷，欲睡不忍捨。
明朝下半嶺，頗怪哀湍瀉。
山麓雲未歸，平地泥沒踝。
乃知宿處高，所恨到者寡。
有客談泰山，昔嘗宿石室。
夜分林采變，暘谷看浴日。
九州皆片塵，盛夏猶慘栗。
我聞思一往，安得飛僊術。
但願齊魯平，東封扈清蹕。